
I.
Charakteristika

1. Požiare v pivničných priestoroch budov sú charakteristické
a) vysokou teplotou v celom priestore bez výraznejšieho rozdielu teploty na podlahe alebo na strope,

b) silným zadymením spravidla bez zreteľnej neutrálnej roviny a zadymením priľahlých schodísk a chodieb,

c) nedostatkom svetla,

d) členitosťou pivničného priestoru a nedostatkom potrebného počtu vchodov a okenných otvorov,

e) prítomnosťou technických rozvodov (voda, plyn, odpady),

f) skladovaním rôznych látok,  ľahko horľavých látok alebo inak nebezpečných látok a materiálov,

g) možnosťou rozšírenia požiaru na ďalšie podlažia budovy inštalačnými šachtami, vetracími otvormi a inými otvormi, prenosom tepla,

h) ohrozením veľkého počtu osôb dymom unikajúcim schodiskovým priestorom, vznikom paniky a sťaženou evakuáciou.

2. Pri požiaroch v pivničných priestoroch budov dochádza k značnému tepelnému namáhaniu stavebnej konštrukcie a k následnému nebezpečenstvu zrútenia konštrukcie, hrozí nebezpečenstvo straty orientácie, popálenia, pádu, intoxikácie, oparenia, výbuchu a úrazu elektrickým prúdom. 

II.

Úlohy a postup činnosti
      Pri hasení požiaru v pivničných priestoroch budov treba
a) zistiť prieskumom konštrukciu stropu, otvory v stropoch, ventilačné šachty a inštalačné šachty, ktorými by sa mohol požiar rozšíriť, dispozičné riešenie a využívanie pivničných priestorov, umiestnenie prípadných zdvíhadiel, výťahov a iných technológií,

b) zistiť, aké druhy materiálov sú uložené v pivnici a miesto ich uloženia (tlaková nádoba, horľavá kvapalina a podobne),

c) 
zabezpečiť vypnutie elektrického prúdu alebo posúdiť nutnosť  uzatvorenia prívodu vody a plynu do celého objektu alebo jeho časti,

d) vykonávať priebežný prieskum s pripravenými prúdmi vody nad pivničnými priestormi, v ktorých je požiar, s osobitným dôrazom na inštalačné šachty v bytových jadrách,

e)  vykonávať prieskum v pásme zadymenia priľahlých priestorov a zabezpečiť ich odvetranie, 

f)   zabezpečiť záchranu alebo evakuáciu osôb nad horiacimi pivničnými priestormi,

g) odvetrávať do vonkajšieho priestoru tak, aby sa zabránilo ďalšiemu zadymeniu najmä únikových ciest a ďalších priestorov,

h)  posúdiť možnosť zrútenia stavebných konštrukcií, najmä stropu pri dlhotrvajúcom požiari,
i) posúdiť možnosť utesnenia pivničných priestorov; v niektorých prípadoch ich možno zaplniť ľahkou penou,

j)   uzatvoriť prívod plynu, uhasiť požiar  a zabezpečiť ochladzovanie okolia.

III.

Očakávané zvláštnosti

Pri hasení požiaru v pivničných priestoroch budov treba počítať s týmito komplikáciami:

a) 
poškodenie technických rozvodov, napríklad roztavením plastov alebo poškodením tesnenia rozvodov z kovových rúrok,

b) nebezpečenstvo výbuchu alebo zvýšenie intenzity horenia z dôvodu poškodenia rozvodov plynu,

c)  náhle vznietenie podlahových krytín v miestnostiach nad pivničným priestorom,

d) náhle vznietenie horľavých materiálov v pivničných priestoroch, výbuch splodín nedokonalého horenia a vysoký nárast teploty, 

e)  napojenie elektrického rozvodu alebo iných technických rozvodov z niekoľkých od seba nezávislých miest,

f) 
obmedzenie času nasadenia síl a prostriedkov a požiadavka na zvýšenie ich počtu,

g)  sťažený prístup do pivničných priestorov z dôvodu ich zabezpečenia proti vstupu nepovolaných osôb,

h)  zložité odvetrávanie pivničných priestorov,

i)   sťažený prístup k niektorým uzáverom technických rozvodov.

